God bly getrou in alle omstandighede
"Kom ons te hulp! Waarom slaap U, Here? Word tog wakker! Moet ons nie vir altyd verstoot nie!" Psalm 44:24.
“Waarom slaap U, Here?” roep die psalmdigter uit. Soms ervaar ons dit ook so. Daar kom tye van die aanslae van die Bose, vyandigheid van mense of soortgelyke baie moeilike situasies wanneer ‘n mens van God verlate voel.
Hierdie Psalm is geskryf toe die God van die verlede nie in die hede opgetree het soos van Hom vertel is nie. “Tog het U ons nou verstoot en ons in die skande laat kom. U trek nie meer saam met ons leërs uit nie” (Psalm 44:10). Waarom dan? Ons het nie ons rug op U gedraai nie. U was dan altyd getrou. Kom ons te hulp, Here!
Treffend dat die digter ten spyte van sy waarom op God bly vertrou. Hy verstaan nie, maar tog verwerp hy nie sy Here nie. Hy hou aan om na Hom te roep, want dit is net Hy wat uitkoms kan gee!
Die Here maak hier twee baie belangrike dinge aan ons bekend:
Gelowiges word soms swaar beproef, selfs al dien hulle die Here met oorgawe. Lyding is nie altyd as gevolg van ‘n spesifieke sonde nie, dit is nie altyd tugtiging van die Here oor goddeloosheid nie. Die kind van die Here en die kerk ly soms vanweë die haat van God se vyande. Jesus leer: “Omdat julle egter nie aan die wêreld behoort nie, maar Ek julle uit die wêreld uitgekies het, daarom haat die wêreld julle.” (Joh 15:19). Paulus haal ook uit hierdie Psalm aan wanneer hy oor die lyding van die apostels en ander gelowiges skryf: “Dit is oor U dat die dood ons dag vir dag bedreig, dat ons soos slagskape behandel word.” (Rom 8:36; Ps 44:23). Omdat ons saam met Christus ly, kan ons seker wees van die oorwinning. Hy was immers bereid om die Godverlatenheid van die kruis deur te gaan, sodat ons gered kon word.
Gelowiges se ervaring is nie altyd korrek nie. Al ervaar ons dat God slaap, is dit ‘n valse ervaring. Hy sluimer of slaap nooit nie. En tog is dit ‘n eerlike uitroep van ‘n gelowige in nood: “Waarom slaap U, Here?” Ons mag ons ervaring in gebed bekend maak. Juis dit bring ons weer by die waarheid. Dan buig God in sy liefde af en laat ons besef dat ons gevoel oor Hom, ons denke oor Hom, nie reg was nie.
Wanneer ons dan in tye van onsekerheid of aanvegtinge bid, laat ons soos volg vra: “Kom ons tog te hulp en bevry ons, dat so u troue liefde blyk.” (Ps 44:27). Twyfel nooit oor God se troue liefde nie!